สพพ.ลดภาระรัฐบาล กู้แบงก์ช่วยเพื่อนบ้าน
&nbsp;
21 ส.ค. 2554

โพสต์ทูเดย์ — สพพ. เตรียมชิมลางกู้เงินจากสถาบันการเงิน ปูทางก่อนเข้าระดมทุนในตลาดเงินเตรียมออกพันธบัตรลดภาระรัฐบาล
นายอรรคสิริ บุรณศิริ ผู้อำนวยการสำนักงานความร่วมมือพัฒนาเศรษฐกิจกับประเทศเพื่อนบ้าน (สพพ.) เปิดเผยภายหลังการลงนามความร่วมมือทางการเงินระหว่าง สพพ. กับธนาคารเพื่อการส่งออกและนำเข้าแห่งประเทศไทย (ธพว.) หรือเอ็กซิมแบงก์ และธนาคารออมสิน เพื่อเป็นแหล่งเงินทุนสำหรับการให้ความช่วยเหลือทางการเงินแก่ สปป.ลาว จำนวน 2 โครงการ เป็นเงิน 655 ล้านบาทว่า ถือเป็นครั้งแรกที่ สพพ. ได้เริ่มระดมทุนด้วยการกู้เงินจากสถาบันการเงินเพื่อนำมาดำเนินการ 2 โครงการ ได้แก่ โครงการปรับปรุงถนน R3 (เชียงรายคุนหมิงผ่าน สปป.ลาว) วงเงิน 405 ล้านบาท เพื่อซ่อมแซมถนนที่ได้รับความเสียหายจากภัยธรรมชาติในปีที่ผ่านมา โดยใช้แหล่งทุนจากเอ็กซิมแบงก์และธนาคารออมสิน 
ขณะที่โครงการที่ 2 ได้แก่ การปรับปรุงถนนและระบบระบายน้ำในนครหลวงเวียงจันทน์วงเงิน 250 ล้านบาท เพื่อปรับปรุงโครงสร้างพื้นฐานในเขตเมืองหลวงชั้นใน และแก้ไขปัญหาจราจรและน้ำท่วมในนครเวียงจันทน์ โดยมีธนาคารออมสินเป็นแหล่งเงินทุน ทั้งนี้การให้ความช่วยเหลือดังกล่าวถือเป้นการสานสัมพันธ์ไทย ลาว ที่มีมายาวนานถึง 60 ปี และเป็นการร่วมฉลองครบรอบ 450 ปี ของนครเวียงจันทน์ 
“โครงการมีระยะเวลา 20 ปี ซึ่ง สพพ. จะรับภาระดอกเบี้ยแทน สปป.ลาว เฉลี่ยปีละ 10 ล้านบาท เนื่องจากโครงการเป็นการปล่อยกู้ดอกเบี้ยต่ำ 1.5% แต่ธนาคารที่เข้าร่วมโครงการคิดดอกเบี้ยที่ 3% ซึ่งภาระดอกเบี้ยดังกล่าวทาง สพพ. จะเป็นผู้รับภาระเอง เพราะไม่ต้องการให้เป็นภาระต่อรัฐบาล โดยในแต่ละปี สพพ. จะมีรายได้จากดอกเบี้ยเงินฝากและการบริหารจัดการโครงการอยู่ประมาณปีละ 40 ล้านบาท 
นอกจากนี้ สพพ. ยังเตรียมมีแผนระดมทุนจากธนาคารพาณิชย์เพื่อนำมาดำเนินโครงการอื่นอีกภายในปีนี้ ได้แก่ โครงการ สร้างทางรถไฟจากท่านาแล้งไปนครเวียงจันทน์ โครงการสร้างถนน R 11 จากเวียงจันทน์ ไปบ้านน้ำสังข์ ซึ่งเป็นถนนเลียบแม่น้ำโขงวิ่งเข้าไป จ.เลย อีกประมาณโครงการละ 1,000 ล้านบาท และหลังจากที่ระดมทุนจากธนาคารพาณิชย์แล้ว ก็มีแผนที่จะระดมทุนจากตลาดเงินโดยการออกพันธบัตร ซึ่งคาดว่าจะใช้เวลาประมาณ 3 4 ปี ในการเตรียมความพร้อม รวมถึงการเข้าสู่กระบวนการจัดอันดับความน่าเชื่อถือทางการเงิน ซึ่งเชื่อว่า สพพ. จะได้รับการจัดอันดับในชั้นที่ดี เนื่องจากในปี 2556 สพพ. จะเริ่มมีรายได้จากการชำระเงินต้นที่มีการปล่อยกู้ไปตั้งแต่ปี 2548 ถึงปัจจุบันมียอดสะสมรวมกันกว่า 6,000 ล้านบาทนายอรรคสิริ กล่าวอีกว่าเป้าหมายในการออกระดมทุนในตลาดเงินของ สพพ. คือการพยายามลดภาระการใช้เงินจากงบประมาณ ซึ่งในปีงบ 2553 สพพ. ได้รับการจัดสรรงบประมาณจากรัฐบาลเป็นเงินประมาณ 450 ล้านบาทลดลงเมื่อเทียบกับปีก่อนหน้าที่ได้รับการจัดสรรงบประมาณจากรัฐบาลประมาณ
ปีละ 600700 ล้านบาท